 KEVIN ODIT Na MAUREEN ONGALA MFALME Charles III wa Uingereza amejifunika kwa mwavuli akiingia katika ngome ya Fort Jesus mnamo Ijumaa, mvua ikishuhudiwa Mombasa, Kilifi na Pwani kwa ujumla. Mfalme yuko nchini kwa ziara ya siku nne ambayo inafika tamati leo Ijumaa. Katika kaunti jirani ya Kilifi, mafuriko yameshuhudiwa katika sehemu nyingi, huku wakazi wakishindwa pa kupitia wakiendelea na shughuli zao za kutafuta riziki. Maeneo ambapo mafuriko yameshuhudiwa Kilifi ni Kisumu Ndogo, Mtaani, Kibaoni, Marembo na Gako. Barabara nyingi zimegeuka kuwa mito, maji yakiingia katika nyumba za baadhi ya watu. Wakazi katika maeneo hayo wamelamika huku wakilazimika kuchota maji kwa kutumia vikombe na beseni. Barabara kuu ya Charo wa Mae imejaa maji ya mafuriko. Aidha, Biashara Street mjini Kilifi imefungwa kufuatia maafuriko, huku magari na watu wakilazimika kupitia barabara ambayo hutumika kutoka tu mjini Kilifi ikiunganisha barabara ya Charo wa Mae. Hata hivyo, wakazi wengi wamelalamika kuwa juhudi zao za kupata msaada kupitia nambari ya huduma za dharura iliyozindiliwa na Gavana wa Kilifi Gideon Mung’aro bado hazijafua dafu. Nazo shughuli katika Mahakama ya Kilifi pia zimetatizika kwa sababu maji ya mafuriko yameingia katika baadhi ya ofisi. Mafuriko hayo yanashuhudiwa huku idara ya mahakama ikizindua rasmi shughuli za wiki nzima kuangazia huduma kwa watoto. Sherehe hiyo inaongozwa na Hakimu Mkuu Mkazi wa Kilifi Daniel Sitati. Katika Kaunti ya Lamu, watalii 57 waliowasili wameonekana wakijifunika kwa mwavuli kwa sababu mvua ilikuwa ikinyesha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  